CELEX: 32017R1944
Language: ro
Date: 2017-06-13 00:00:00
Title: Regulamentul de punere în aplicare (UE) 2017/1944 al Comisiei din 13 iunie 2017 de stabilire a standardelor tehnice de punere în aplicare privind formularele, modelele și procedurile standard pentru procesul de consultare între autoritățile competente relevante în legătură cu notificarea unui proiect de achiziție a unei participații calificate într-o firmă de investiții în conformitate cu Directivele 2004/39/CE și 2014/65/UE ale Parlamentului European și ale Consiliului (Text cu relevanță pentru SEE. )

26.10.2017   
               
               
                  RO
               
               
                  Jurnalul Oficial al Uniunii Europene
               
               
                  L 276/12
               
            REGULAMENTUL DE PUNERE ÎN APLICARE (UE) 2017/1944 AL COMISIEI
      din 13 iunie 2017
      de stabilire a standardelor tehnice de punere în aplicare privind formularele, modelele și procedurile standard pentru procesul de consultare între autoritățile competente relevante în legătură cu notificarea unui proiect de achiziție a unei participații calificate într-o firmă de investiții în conformitate cu Directivele 2004/39/CE și 2014/65/UE ale Parlamentului European și ale Consiliului
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (1), în special articolul 10a alineatul (8) al șaselea paragraf,
      având în vedere Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (2), în special articolul 12 alineatul (9),
      întrucât:
      
                  (1)
               
               
                  Este oportun să se stabilească formulare, modele și proceduri standard comune pentru a asigura evaluarea corectă de către autoritățile competente ale statelor membre a notificării proiectelor de achiziții sau de creștere a participațiilor calificate într-o firmă de investiții. În aceste cazuri, autoritățile competente relevante ar trebui să se consulte și să își furnizeze reciproc orice informații esențiale sau relevante.
               
            
                  (2)
               
               
                  Pentru a facilita cooperarea dintre acestea și a asigura eficiența în cadrul schimbului lor de informații, autoritățile competente desemnate în conformitate cu articolul 48 din Directiva 2004/39/CE ar trebui să desemneze, în mod specific, persoane de contact în scopul procesului de consultare prevăzut la articolul 10 alineatul (4) din Directiva 2004/39/CE, iar lista centralizată a acestor persoane de contact ar trebui ținută de Autoritatea Europeană pentru Valori Mobiliare și Piețe (ESMA).
               
            
                  (3)
               
               
                  Ar trebui stabilite proceduri de consultare care prevăd termene clare, pentru a asigura cooperarea promptă și eficientă între autoritățile competente. O procedură de cooperare clară ar trebui să includă trimiterea unui aviz preliminar de către autoritatea solicitantă autorității solicitate pentru a o informa cu privire la evaluarea în curs.
               
            
                  (4)
               
               
                  De asemenea, procedurile ar trebui să aibă ca obiectiv asigurarea faptului că autoritățile competente cooperează și conlucrează în vederea îmbunătățirii procesului, prin promovarea transmiterii feedback-ului privind calitatea și relevanța informațiilor primite.
               
            
                  (5)
               
               
                  Orice schimb sau transmitere de informații între autoritățile competente, alte autorități, organisme sau persoane ar trebui să aibă loc în conformitate cu normele privind datele cu caracter personal prevăzute în Directiva 95/46/CE a Parlamentului European și a Consiliului (3).
               
            
                  (6)
               
               
                  Regulamentul (CE) nr. 45/2001 al Parlamentului European și al Consiliului (4) se aplică prelucrării datelor cu caracter personal efectuată de către ESMA în aplicarea prezentului regulament.
               
            
                  (7)
               
               
                  Prezentul regulament se bazează pe proiectul de standarde tehnice de punere în aplicare înaintat Comisiei de către ESMA.
               
            
                  (8)
               
               
                  ESMA nu a efectuat o consultare publică și nici nu a analizat potențialele costuri și beneficii aferente introducerii formularelor, modelelor și procedurilor standard pentru procesul de consultare între autoritățile competente relevante, deoarece s-a considerat că aceste demersuri sunt disproporționate în raport cu sfera și impactul lor.
               
            
                  (9)
               
               
                  Directiva 2014/65/UE a intrat în vigoare la data de 2 iulie 2014. Articolul 12 alineatul (9) din Directiva 2014/65/EU înlocuiește articolul 10a alineatul (8) din Directiva 2004/39/CE și acordă ESMA împuternicirea de a elabora standarde tehnice de punere în aplicare care sunt identice cu cele prevăzute la articolul 10a alineatul (8) din Directiva 2004/39/CE. În plus, conținutul articolului 10b alineatul (4) și al articolului 10 alineatul (4) din Directiva 2004/39/CE este, de asemenea, identic cu cel al articolului 13 alineatul (4) și al articolului 11 alineatul (2) din Directiva 2014/65/UE. În conformitate cu articolul 94 alineatul (1) din Directiva 2014/65/UE, Directiva 2004/39/CE se va abroga de la 3 ianuarie 2017. Adoptarea de către Comisie a standardelor tehnice în conformitate cu articolul 10a alineatul (8) din Directiva 2004/39/CE ar trebui, de asemenea, să se considere că se efectuează în conformitate cu articolul 12 alineatul (8) din Directiva 2014/65/UE, consecința fiind că standardul tehnic va continua să se aplice după data de 3 ianuarie 2018 fără a fi nevoie de vreo altă modificare,
               
            ADOPTĂ PREZENTUL REGULAMENT:
      Articolul 1
      Obiect
      Prezentul regulament stabilește formularele, modelele și procedurile standard pentru schimbul de informații în cursul procesului de consultare între autoritatea competentă a entității vizate (denumită în continuare „autoritatea solicitantă”) și autoritatea competentă a potențialului achizitor sau a unei entități autorizate care fie este o filială a potențialului achizitor, fie este controlată de acesta (denumită în continuare „autoritatea solicitată”).
      Articolul 2
      Persoane de contact desemnate
      (1)   Autoritățile competente desemnate în conformitate cu articolul 48 din Directiva 2004/39/CE desemnează persoane de contact în vederea comunicării în sensul prezentului regulament și notifică ESMA numele acestor persoane.
      (2)   ESMA ține și actualizează lista persoanelor de contact desemnate pentru a fi utilizată de autoritățile competente conform alineatului (1).
      Articolul 3
      Aviz preliminar
      (1)   În termen de trei zile lucrătoare de la data la care autoritatea solicitantă a primit de la potențialul achizitor o notificare în conformitate cu articolul 10 alineatul (3) din Directiva 2004/39/CE, autoritatea solicitantă transmite autorității solicitate un aviz preliminar.
      (2)   Autoritatea solicitantă trimite avizul preliminar, completând modelul din anexa I, și include toate informațiile prevăzute în respectiva anexă.
      Articolul 4
      Aviz de consultare
      (1)   După ce a primit notificarea de la potențialul achizitor în conformitate cu articolul 10 alineatul (3) din Directiva 2004/39/CE, autoritatea solicitantă trimite cât mai rapid posibil autorității solicitate un aviz de consultare și în cel mult 20 de zile lucrătoare de la primirea notificării.
      (2)   Autoritatea solicitantă trimite avizul de consultare menționat la alineatul (1) în scris, prin poștă, fax sau mijloace electronice securizate și îl adresează persoanei de contact desemnate a autorității solicitate, cu excepția cazului în care autoritatea solicitată specifică altfel în răspunsul său la avizul preliminar menționat la articolul 3.
      (3)   Autoritatea solicitantă trimite avizul de consultare menționat la alineatul (1), completând modelul din anexa II, menționând, în special, aspectele legate de confidențialitatea informațiilor care pot fi obținute de autoritatea solicitantă și precizând detaliile informațiilor relevante pe care autoritatea solicitantă dorește să le obțină de la autoritatea solicitată.
      Articolul 5
      Confirmarea de primire a avizului de consultare
      Autoritatea solicitată trimite confirmarea de primire a avizului de consultare, în termen de două zile lucrătoare de la primirea sa, inclusiv eventualele date de contact suplimentare ale persoanei de contact desemnate și, atunci când este posibil, data estimativă la care va trimite răspunsul.
      Articolul 6
      Răspunsul autorității solicitate
      (1)   Răspunsul la avizul de consultare se trimite în scris prin poștă, fax sau mijloace electronice securizate. Răspunsul este adresat persoanelor de contact desemnate, cu excepția cazului în care autoritatea solicitantă specifică altfel.
      (2)   Cât mai rapid posibil și în cel mult 20 de zile lucrătoare de la primirea avizului de consultare, autoritatea solicitată furnizează autorității solicitante următoarele informații:
      
                  (a)
               
               
                  informațiile relevante cerute în avizul de consultare, inclusiv eventualele opinii sau rezerve legate de achiziția pe care potențialul achizitor o are în vedere;
               
            
                  (b)
               
               
                  din proprie inițiativă, orice alte informații esențiale care pot influența evaluarea.
               
            (3)   În cazul în care autoritatea solicitată nu poate respecta termenul prevăzut la alineatul (2), informează autoritatea solicitantă despre această situație, menționând motivele întârzierii și data estimată a răspunsului. Autoritatea solicitată furnizează sistematic feedback cu privire la progresele înregistrate în punerea la dispoziție a informațiilor solicitate.
      (4)   Atunci când furnizează informații în conformitate cu alineatul (2), autoritatea solicitată utilizează modelul din anexa III.
      Articolul 7
      Proceduri de consultare
      (1)   Atunci când autoritatea solicitantă și autoritatea solicitată comunică referitor la avizul de consultare și la răspuns, acestea utilizează cea mai rapidă dintre modalitățile prevăzute la articolul 4 alineatul (2) și la articolul 6 alineatul (1), ținând seama în mod corespunzător de aspectele legate de confidențialitate, de timpul necesar pentru transmiterea corespondenței, de volumul materialului care urmează a fi comunicat și de ușurința cu care autoritatea solicitantă are acces la informații. Autoritatea solicitantă răspunde prompt la orice clarificare de care are nevoie autoritatea solicitată.
      (2)   În cazul în care informațiile solicitate sunt sau pot fi în posesia unei alte autorități din același stat membru, diferită de autoritatea solicitată, aceasta din urmă colectează informațiile cu promptitudine și le transmite autorității solicitante în conformitate cu articolul 6.
      (3)   Autoritatea solicitată și autoritatea solicitantă cooperează pentru a depăși orice dificultăți care pot apărea atunci când dau curs unei cereri, inclusiv soluționarea oricăror aspecte legate de costuri, dacă se estimează că aceste costuri sunt excesive pentru autoritatea solicitată.
      (4)   În cazul în care în cursul perioadei de evaluare apar noi informații sau este necesar să se obțină informații suplimentare, autoritatea solicitantă și autoritatea solicitată cooperează pentru a asigura faptul că toate informațiile relevante suplimentare fac obiectul schimbului de informații în conformitate cu prezentul regulament.
      (5)   Prin derogare de la articolul 4 alineatul (2) și de la articolul 6 alineatul (1), în cazul în care informațiile sunt transmise în ultimele 15 zile lucrătoare înainte de sfârșitul perioadei de evaluare menționate la articolul 10a alineatul (1) al doilea paragraf din Directiva 2004/39/CE, acestea pot fi comunicate verbal. În aceste cazuri, informațiile respective sunt confirmate ulterior în conformitate cu articolul 4 alineatul (2) și articolul 6 alineatul (1), cu excepția cazului în care autoritățile competente implicate convin altfel.
      (6)   Autoritatea solicitată și autoritatea solicitantă își furnizează reciproc feedback cu privire la rezultatul evaluării pentru care s-a efectuat consultarea și, dacă este cazul, cu privire la utilitatea informațiilor sau a altei forme de asistență primite sau cu privire la orice probleme întâmpinate în furnizarea respectivei asistențe sau a respectivelor informații.
      Articolul 8
      Intrare în vigoare
      Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
      
         Prezentul regulament este obligatoriu în toate elementele sale și se aplică direct în toate statele membre.
         Adoptat la Bruxelles, 13 iunie 2017.
         
            
               Pentru Comisie
            
            
               Președintele
            
            Jean-Claude JUNCKER
         
      
      
         (1)  JO L 145, 30.4.2004, p. 1.
      
         (2)  JO L 173, 12.6.2014, p. 349.
      
         (3)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
      
         (4)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
      
         ANEXA I
         
            Model de aviz preliminar
         
         [Articolul 3 din Regulamentul de punere în aplicare (UE) 2017/1944 al Comisiei]
         Textul imaginii
         
            Aviz preliminar
            Număr de referință:
            Data:
            Informații generale
            DE LA:
            Stat membru:
            Autoritatea solicitantă:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            CĂTRE:
            Stat membru:
            Autoritatea solicitată:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            Stimată Doamnă/Stimate Domn [se indică numele],
            În conformitate cu articolul 3 din Regulamentul de punere în aplicare (UE) 2017/1944 al Comisiei din 13 iunie 2017 de stabilire a standardelor tehnice de punere în aplicare privind formularele, modelele și procedurile standard pentru procesul de consultare între autoritățile competente relevante în legătură cu notificarea unui proiect de achiziție a unei participații calificate într-o firmă de investiții în conformitate cu Directivele 2004/39/CE și 2014/65/UE ale Parlamentului European și ale Consiliului, se emite un aviz preliminar referitor la aspectele prezentate în detaliu în cele ce urmează.
            Informații privind proiectul de achiziție
            Identitatea potențialului achizitor:
            [În cazul persoanelor fizice, se furnizează informațiile prevăzute la articolul 3 alineatul (1) litera (a) din Regulamentul delegat (UE) 2017/1946 al Comisiei din 11 iulie 2017 de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții; în cazul persoanelor juridice se furnizează informațiile prevăzute la articolul 3 alineatul (2) litera (a) din Regulamentul delegat (UE) 2017/1946]
         
         Textul imaginii
         
            Numele entității (entităților) autorizate relevante din statul membru al autorității solicitate și relația cu potențialul achizitor:
            [În cazul în care potențialul achizitor este o entitate autorizată, astfel cum este menționată la articolul 10 alineatul (4) litera (a) din Directiva 2004/39/CE, denumirea potențialului achizitor este suficientă. Dacă potențialul achizitor intră sub incidența uneia dintre categoriile definite la articolul 10 alineatul (4) litera (b) sau (c) din Directiva 2004/39/CE, este necesar, de asemenea, să se explice relația potențialului achizitor cu entitatea autorizată relevantă stabilită în statul membru al autorității solicitate.]
            Identitatea entității vizate:
            [Se furnizează informațiile prevăzute la articolul 7 litera (a) din Regulamentul delegat (UE) 2017/1946 al Comisiei din 11 iulie 2017 de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții.]
            Nivelul participației actuale și al celei avute în vedere de potențialul achizitor în entitatea vizată:
            [Se furnizează informațiile prevăzute la articolul 7 litera (c) punctele (i), (ii) și (iii) din Regulamentul delegat (UE) 2017/1946 al Comisiei din 11 iulie 2017 de completare a Directivelor 2004/39/CE și 2014/65/UE ale Parlamentului European și ale Consiliului în ceea ce privește standardele tehnice de reglementare pentru stabilirea unei liste exhaustive a informațiilor care trebuie incluse de către potențialii achizitori în notificarea unui proiect de achiziție a unei participații calificate într-o firmă de investiții.]
            Vă atragem atenția asupra faptului că procedura de evaluare (*) se va încheia la data de [se introduce data]. Vă vom comunica ulterior avizul de consultare, care va conține toate informațiile esențiale privind proiectul de achiziție, precum și orice informații relevante pe care am dori să le primim. Dacă însă, între timp, aveți cunoștință de orice informații esențiale referitoare la achiziție sau dacă doriți să ne comunicați opiniile sau rezervele dumneavoastră, vă rugăm să ne transmiteți aceste date cât mai curând posibil și în cel mult 20 de zile lucrătoare de la primirea avizului de consultare care urmează prezentului aviz preliminar.
            (*) În conformitate cu articolul 10a alineatul (1) al doilea paragraf din Directiva 2004/39/CE.
            Cu deosebită considerație,
            [semnătura]
         
      
      
         ANEXA II
         
            Model de aviz de consultare
         
         [Articolul 4 din Regulamentul de punere în aplicare (UE) 2017/1944 al Comisiei]
         Textul imaginii
         
            Aviz de consultare
            Număr de referință:
            Data:
            Informații generale
            DE LA:
            Stat membru:
            Autoritatea solicitantă:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            CĂTRE:
            Stat membru:
            Autoritatea solicitată:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            Stimată Doamnă/Stimate Domn [se indică numele],
            În conformitate cu articolul 4 din Regulamentul de punere în aplicare (UE) 2017/1944 al Comisiei din 13 iunie 2017 de stabilire a standardelor tehnice de punere în aplicare privind formularele, modelele și procedurile standard pentru procesul de consultare între autoritățile competente relevante în legătură cu notificarea unui proiect de achiziție a unei participații calificate într-o firmă de investiții în conformitate cu Directivele 2004/39/CE și 2014/65/UE ale Parlamentului European și ale Consiliului, se întocmește un aviz de consultare referitor la aspectele prezentate în detaliu în cele ce urmează.
            Vă atragem atenția asupra faptului că procedura de evaluare (*) se va încheia la data de [se introduce data], prin urmare vă rugăm să ne furnizați informațiile solicitate și orice alte informații relevante și esențiale până la [20 de zile lucrătoare de la primirea prezentei scrisori] sau, dacă acest lucru nu este posibil, să menționați data la care preconizați că puteți acorda asistența solicitată, ținând seama de termenul menționat anterior pentru procedura de evaluare.
            (*) În conformitate cu articolul 10a alineatul (1) al doilea paragraf din Directiva 2004/39/CE.
         
         Textul imaginii
         
            Informații privind proiectul de achiziție
            Obiect
            [Se furnizează aici informațiile sau se includ trimiteri la anexele relevante în care figurează informațiile]
            Detalii privind proiectul de achiziție
            [Se furnizează aici informațiile sau se includ trimiteri la anexele relevante în care figurează informațiile]
            Informații privind alte autorități de supraveghere implicate
            [Se furnizează aici informațiile sau se includ trimiteri la anexele relevante în care figurează informațiile]
            În urma
            [Dacă este cazul, se introduc detaliile cererii anterioare, astfel încât să poată fi identificată]
            Tipul cererii de asistență
            Informații solicitate [dacă este cazul]:
            [Se introduce o descriere detaliată a informațiilor specifice solicitate, inclusiv orice documente relevante solicitate, indicând motivele pentru care informațiile vor fi de ajutor. Printre exemple se numără:
            — structura acționariatului potențialului achizitor sau a entității autorizate relevante, precum și principalele caracteristici ale acționarilor;
            — cea mai recentă evaluare a caracterului adecvat (aptitudini și potrivire) al potențialului achizitor sau al entității autorizate relevante;
            — cea mai recentă evaluare a solidității financiare a potențialului achizitor sau a entității autorizate relevante, alături de rapoartele de audit public sau extern corespunzătoare (dacă este cazul);
            — cea mai recentă evaluare efectuată de autoritatea solicitată cu privire la calitatea structurii de administrare a potențialului achizitor sau a entității autorizate relevante, precum și a procedurilor administrative și contabile, a sistemelor de control intern, a guvernanței corporative, a structurii grupului potențialului achizitor sau a entității autorizate relevante etc.]
            Informații suplimentare furnizate de autoritatea solicitantă.
            [Se precizează dacă autoritatea solicitantă a contactat sau va contacta orice altă autoritate sau agenție de asigurare a punerii în aplicare a legii din statul membru al autorității solicitate referitor la obiectul cererii sau orice altă autoritate despre care autoritatea solicitantă are cunoștință că are un interes activ față de obiectul cererii]
            Cu deosebită considerație,
            [semnătura]
         
      
      
         ANEXA III
         
            Model de răspuns al autorității solicitate
         
         [Articolul 6 din Regulamentul de punere în aplicare (UE) 2017/1944 al Comisiei]
         Textul imaginii
         
            Răspunsul autorității solicitate
            Număr de referință:
            Data:
            Informații generale
            DE LA:
            Stat membru:
            Autoritatea solicitată:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            CĂTRE:
            Stat membru:
            Autoritatea solicitantă:
            Adresa legală:
            (Datele de contact ale persoanei de contact desemnate)
            Nume:
            Telefon:
            E-mail:
            Stimată Doamnă/Stimate Domn [se indică numele],
            În conformitate cu articolul 6 din Regulamentul de punere în aplicare (UE) 2017/1944 al Comisiei din 13 iunie 2017 de stabilire a standardelor tehnice de punere în aplicare privind formularele, modelele și procedurile standard pentru procesul de consultare între autoritățile competente relevante în legătură cu notificarea unui proiect de achiziție a unei participații calificate într-o firmă de investiții în conformitate cu Directivele 2004/39/CE și 2014/65/UE ale Parlamentului European și ale Consiliului, avizul dumneavoastră de consultare din data de [zz.ll.aaaa], având numărul de referință [se introduce numărul de referință], a fost prelucrat de către serviciile noastre.
            Dacă este cazul, vă rugăm să menționați orice îndoială privind informațiile exacte care au fost solicitate sau privind orice alt aspect al prezentei evaluări:
         
         Textul imaginii
         
            Dacă informațiile solicitate au fost strânse, vă rugăm să indicați aici informațiile respective sau să explicați modul în care vor fi puse la dispoziție sau să includeți o trimitere la anexele relevante în care figurează informațiile solicitate:
            Dacă există orice alte informații relevante sau esențiale, vă rugăm să indicați aici informațiile respective sau să explicați modul în care vor fi puse la dispoziție sau să includeți o trimitere la anexele relevante în care figurează informațiile respecti
            Vă rugăm să indicați, din proprie inițiativă, orice informație esențială care ar putea avea un impact important asupra evaluării, cum ar fi structura grupului sau cele mai recente evaluări ale solidității financiare a potențialului achizitor sau a entității autorizate relevante.
            Cu deosebită considerație,
            [semnătura]